Fargʻona viloyati Margʻilon shahrida Erkin Vohidov nomidagi ijod maktabini tashkil etish toʻgʻrisida
(resolution, 2025-12-19)

Nodir isteʼdodi, badiiy teran, falsafiy sheʼr va dostonlari, dramatik va publitsistik asarlari bilan oʻzbek adabiyoti rivojiga ulkan hissa qoʻshgan Oʻzbekiston xalq shoiri, Oʻzbekiston Qahramoni Erkin Vohidov nomini abadiylashtirish, shoir izdoshlarini kashf etish va ularning oʻz isteʼdodlarini keng namoyon qilishlari uchun shart-sharoitlar yaratish maqsadida Vazirlar Mahkamasi qaror qiladi: 1. Fargʻona viloyati Margʻilon shahrida Erkin Vohidov nomidagi ijod maktabi (keyingi oʻrinlarda — ijod maktabi) tashkil etilsin. 2. Fargʻona viloyati Margʻilon shahrida Fargʻona viloyati mahalliy budjeti mablagʻlari hisobiga 100 oʻrinli maktab-internat binosi va 80 oʻrinli yotoqxona binosi qurilganligi maʼlumot uchun qabul qilinsin. 3. Belgilab qoʻyilsinki: ijod maktabida har bir sinfdagi oʻquvchilar soni 20 nafarni tashkil qiladi, 7-sinflarga esa ijodiy tanlovlar, test va boshqa sinovlar asosida qabul qilinadi; Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligiga ijod maktabining moddiy-texnik bazasi, imkoniyatlari, pedagog kadrlar salohiyatidan hamda mavjud talab va ehtiyojdan kelib chiqqan holda, keyingi yillarda oʻquvchilarni qabul qilish kvotalariga oʻzgartirishlar kiritish huquqi beriladi. 4. Oʻzbekiston Respublikasi Oliy va oʻrta maxsus taʼlim vazirligi Xalq taʼlimi vazirligi bilan birgalikda maktab-internatga oliy taʼlim muassasalarining oʻzbek tili va adabiyoti hamda xorijiy tillar fakultetlarini tamomlagan iqtidorli pedagog-kadrlar jalb etilishini taʼminlasin. 5. Oʻzbekiston Respublikasi Xalq taʼlimi vazirligi: Fargʻona viloyati hokimligi bilan birgalikda maktab-internatga Fargʻona viloyati Margʻilon shahridagi 4-son maktabning boʻsh turgan bino va inshootlari biriktirib berilishini taʼminlasin; Investitsiyalar boʻyicha davlat qoʻmitasi, Moliya vazirligi, Qurilish vazirligi hamda Fargʻona viloyati hokimligi bilan birgalikda loyiha-smeta hujjatlari asosida 2019-yilgi Oʻzbekiston Respublikasining rivojlanish davlat dasturlarini shakllantirishda ushbu bandning birinchi xatboshida koʻrsatilgan bino va inshootlarni 110 oʻrinli maktab-internat binosiga moslashtirgan holda rekonstruksiya qilish ishlari uchun zarur mablagʻlarni nazarda tutsin. 6. Ijod maktabining bino va inshootlarini rekonstruksiya qilish boʻyicha: Fargʻona viloyati hokimligining “Yagona buyurtmachi xizmati” injiniring kompaniyasi — buyurtmachi etib belgilansin; bosh loyiha va bosh pudrat tashkiloti belgilangan tartibda tender (tanlov) savdolari natijalari boʻyicha aniqlansin. 7. Oʻzbekiston Respublikasi Qurilish vazirligi rekonstruksiya qilinayotgan obyektning loyiha-smeta hujjatlari va olib borilayotgan qurilish-montaj ishlarining sifati yuzasidan davlat arxitektura-qurilish nazoratini amalga oshirsin. 8. Oʻzbekiston Respublikasi Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligi: Iqtisodiyot va moliya vazirligi bilan birgalikda ushbu ijod maktabining moddiy-texnik bazasini mustahkamlash maqsadida uni yotoqxona, oshxona, kutubxona, faollar zali va oʻquv-laboratoriya jihozlari hamda kompyuter texnikasi, oʻquv-metodik majmualar, oʻqituvchilar uchun metodik qoʻllanmalar va badiiy adabiyotlar bilan taʼminlash choralarini koʻrsin; bir oy muddatda ijod maktabining ustavi tasdiqlanishini va belgilangan tartibda davlat roʻyxatidan oʻtkazilishini taʼminlasin. 9. Oʻzbekiston Respublikasi Iqtisodiyot va moliya vazirligi Oʻzbekiston Respublikasi Davlat budjeti parametrlarida Maktabgacha va maktab taʼlimi vazirligi huzuridagi Ixtisoslashtirilgan taʼlim muassasalari agentligiga ajratilgan mablagʻlar doirasida ijod maktabining taʼminoti uchun zarur mablagʻlarni nazarda tutsin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari — “Oʻzbekiston temir yoʻllari” AJ boshqaruvi raisi A.J. Ramatov, Oʻzbekiston Respublikasi xalq taʼlimi vaziri U.I. Inoyatov va Fargʻona viloyati hokimi Sh.M. Gʻaniyev zimmasiga yuklansin.